Woordveklarings:

In die Naam van Jesus neem ek dan ‘n besluit ook nou en maak ek volgens Job 22:28 die volgende verklaring: Dood en lewe is in die mag van die tong en ek verklaar in die Naam van Jesus dat my lewe gaan verander omdat wat ek sê en spreek gaan verander en in lyn kom met God se Woord.

My Gesin:

Vader ek dank U dat ek en my gesin geseen is met alle geestelike seeninge in die hemel in Christus. Deur verstand word my huis, my gesin gebou en deur insig word sy fondamente gelê; deur kennis word sy kamers gevul met allerhande kosbare en mooi goed. In die huis van die regverdige is daar groot rykdom. Goddeloses val en dit is klaar met hulle maar die nageslag van die regverdige bestaan voort daarom is daar oorvloed en rykdom in my huis in Jesus Naam. Omdat ek en my huis na U toe kom en U woord in ons harte bewaar en daarop mediteer, daarom sal ons huis stewig op die Rots gebou word. Jesus is die hoeksteen van ons huis. Jesus is die Heer van my huishouding. Jesus is ons Heer in gees, siel en liggaam. In alles wat ons doen sal ons van harte doen soos vir die Here en nie vir mense nie. Ons het mekaar lief want ons weet dit is die band wat ons tot volmaakte eenheid saambind; daarom sal die vrede van Christus in ons lewens die deurslag gee. Ek vertrou my huis aan God toe en aan die Woord van Sy genade. Die Woord is magtig om ons op te bou en ons te laat deel hê in die seen wat Hy aan ons as gelowiges as erfdeel belowe het. Here, ons erken en verwelkom die teenwoordigheid van die Heilige Gees in ons huis. U Goddelike krag het ons huis alles geskenk wat ons nodig het om te lewe. Dit kom deurdat ons U ken wat ons geroep het deur U heerlikheid en mag. Ek verklaar U Woord na aanleiding van Jes 32:20; Ons sal in rustige plekke woon in veilige wonings op plekke waar daar rus is en geen sorge nie. Wat my en my familie betref: ons sal die Here dien. Amen!

Bekommernis en vrees:

Ek verklaar in die Naam van Jesus dat elke wapen wat teen my gesmee word niks sal uitrig nie. Vrees en terreur sal saamstaan en teen my wil opstaan maar elke vesting wat teen my sal wil opstaan word neergewerp en elke plan word verbreek. Ek sal nie vrees vir die skrik van die nag, vir die pyl wat bedags vlieg, vir die pes wat in die donker wandel, vir siekte wat op die middag verwoes nie. Geen onheil sal my tref nie en geen plaag naby my woning kom nie. Ek is die liggaam van Christus en satan het geen houvas oor my nie. Ek oorwin die bose deur die goeie. Ek is deel van God se familie en ek behoort aan Hom. Ek het satan oorwin omdat Hy wat in my is groter is as hy wat in die wêreld is. Ek sal geen onheil vrees nie want die Here is met my. U Woord en U Gees vertroos my. Verdrukking en verskrikking is ver van my af. Ek sal nie vrees nie want dit sal nie naby my kom nie. Geen wapen wat teen my gebruik word sal suksesvol wees nie want dit is my erfdeel as geregtige van die Here. Dit gaan goed met my. Wat ek ookal doen voer ek voorspoedig uit want ek is soos ‘n boom wat geplant is by waterstrome. Christus het homself vir my gegee daarom is ek uit die kloue van hierdie sondige wêreld gered volgens die wil van God. Ongelukke, rampe, en ernstige siektes sal my en my huis nie tref nie. U self bewaar my want U het U engele aangaande my bevel gegee om my te bewaar op al my wee. Ek is ‘n dader van God se Woord en geseend in al my dade. Ek is gelukkig in wat ek doen omdat ek ‘n dader van God se Woord is. Ek neem die skild van geloof op waarmee ek al die vurige aanvalle van die bose teen my afkeer. Ek is meer as oorwinnaar deur die bloed van die Lam en deur die woord van my getuienis. Die duiwel slaan op die vlug weg van my af omdat ek hom weerstaan. Die Woord van God staan vir ewig vas in die hemel daarom bevestig ek Sy Woord ook hier op die aarde. My kinders het vrede en voorspoed want hulle word deur die Here self geleer. Ek verklaar in die Naam van Jesus dat God die Vader my beskerm en bewaar.

Materiële behoeftes:

Vader, in die Naam van U Seun Jesus Christus belei ek U Woord oor my finansies. Soos wat ek dit doen spreek ek dit met my mond en glo ek dit met my hart. Ek weet dat U Woord nie ledig na my sal terugkeer nie maar doen wat my behaag en voorspoedig wees in alles waartoe ek dit sal stuur. Ek verklaar vandag: ek is skuldvry vir altyd; ek het voorkeur behandeling en wandel in die guns van die Here en in die vertroosting en gerief van die Heilige Gees. Ek verwag onvoorsiene inkomste wat na my kant toe aankom. Nou. Ek is geseen om weer op my beurt ‘n seen vir ander te wees. Ek aanvaar die roeping van Abraham op my lewe. Finansies sal tot en deur my vloei. Ek is ‘n verspreider van God se finansies. Ek sal gereeld sê: “Groot is die Here wat ‘n behae het in die welvaart van Sy kind.” My oes is oorvloedig. Christus het my losgekoop van die vloek van die wet. Christus het my losgekoop van armoede. Christus het my losgekoop van siekte. Hy het my losgekoop van die geestelike dood. In plek van armoede het Hy my skatryk gemaak. Vir siekte het Hy my heelheid gegee. Hy het gekom dat ek die lewe en oorvloed kan hê. Volgens U Woord is dit waar en is dit dan so vir my. Ek verlustig my in die Here en Hy gee aan my die begeertes van my hart. Ek het aan ander gegee, God sorg nou vir my. Ek sal nooit te min hê om van te leef nie. Ek is van kop tot tone oorlaai met goeie dinge. Ja my ganse lewe loop oor van goedheid. Al die goeie dinge wat ek met ander gedeel het kom op verrassende maniere na my toe terug. In watter mate ek saai sal ek ook maai; daarom saai ek volop en sal ek dan ook volop maai. Ek gee my geld met blydskap daarom laat God my in al Sy goedheid deel. Hy oorlaai met Sy genade sodat ek altyd oorgenoeg van alles het. Ek het nou geen gebrek op materiële gebied nie daarom sal ek altyd goed doen en ander mense help. Ja my lewe loop oor van vrygewigheid en goeie werke. Daar is dan nou geen tekort in my lewe nie want my God sal elke behoefte van my vervul na Sy rykdom en heerlikheid deur Christus Jesus. Die Here is my Herder niks sal my ontbreek nie want Jesus het ter wille van my, armoede op hom geneem sodat ek nou lewe en oorvloed kan hê. Ek heers soos ‘n koning saam met Jesus omdat ek God se oorvloedige goedheid en Sy vryspraak deur Christus ontvang het. In die Naam van Jesus glo ek dat al my behoeftes nou voorsien is volgens U rykdom en heerlikheid deur Christus Jesus. Ek glo dit want ek gee ‘n tiende en offergawes daarom sal daar nou ook ‘n goeie maat wat ingedruk en geskud en oorlopend is in my skoot gegee word want met die maat waarmee ek meet sal weer my my gemeet word. Vader ek dank U dat U dienende engele nou vry is om namens my te werk om die nodige finansies vir my in te bring. Ek erken dat U ‘n helpende hand is in tye van nood en dat U meer as genoeg is. Ek belei ook dat U genade oorvloedig oor my is sodat ek altyd in alle opsigte volop kan hê en oorvloedig kan wees tot elke goeie werk.

Genesing en heelheid:

Ek praat met my fisiese liggaam en ek verklaar in die Naam van Jesus dat my liggaam funksioneer tot die volkomenheid en volmaaktheid soos God dit aanvanklik geskep het. Christus het my losgekoop van die vloek van die wet deur vir my ‘n vloek te word daarom weerstaan ek nou enige siekte en kwale wat in en op hierdie liggaam wil kom. Elke kiem en virus wat met my liggaam in aanraking kom sterf onmiddelik in Jesus Naam. Elke orgaan en elke weefsel van my liggaam fuksioneer volkome soos wat God dit gemaak het om te funksioneer. Jesus is die Heer van my lewe. Siekte en kwale het nou geen houvas oor my nie. My sonde is vergewe daarom is ek nou dood vir die sonde en veroordeling. Jesus het my versoen in die liggaam van Sy vlees deur die dood om my heilig sonder gebrek en onberispelik voor Hom te stel. Jesus het my sondes in Sy liggaam aan die kruishout gedra sodat ek die sonde kan afsterwe en vir die geregtigheid lewe deur wie se wonde ek Nou genees is. Jesus het alle siekte en pyn op Hom geneem daarom gee ek nou geen plek in my liggaam vir siekte of pyn nie. Hy het Sy Woord uitgestuur en my gesond gemaak. Here, U het my die lewe in oorvloed gegee. Ek ontvang nou daardie lewe deur U Woord want dit is Gees en Lewe. U Woord vloei deur elke orgaan van my liggaam en dit bring genesing en heelheid. My oë is op God se Woord gevestig. Ek sal nie toelaat dat die Woord van God uit my oë wyk nie. Ek het die Woord my eie gemaak en dit is die lewe vir my en genesing vir my hele liggaam. Ek is verlos van die vloek. Gal.3:13 vloei deur my bloedstroom. Dit vloei deur elke sel van my liggaam en herstel lewe en heelheid . My liggaam is die tempel van die Heilige Gees. Ek beveel my liggaam om die regte chemikalië vry te stel. My liggaam is in perfekte chemiese balans. Dit wat nie van God is nie word nou opgelos en uit my liggaam ontwortel in Jesus Naam. 1 Pet 2:24 is in elke weefsel van my wese ingegraveer en ek leef met die lewe van God in my. Vader soos wat ek U Woord nou verklaar maak die wet van die Gees van die lewe in Christus Jesus my nou vry van die wet van die sonde en die dood en ek glo dat U Woord nou lewe in my liggaam voortbring.

Wysheid en Leiding:

Ek het wysheid. Die Gees van die waarheid bly in my, daarom weet ek lei Hy my in die waarheid en leer Hy my alles. Ek belei ek het wysheid vir elke situasie en elke omstandigheid waarteen ek te staan kom want ek het die wysheid van God. Ek vertrou op die Here met my hele hart en steun nie op my eie insig nie. Die Here help my want ek vertel Hom alles waaroor ek dink en alles wat ek doen. U Woord wys my presies hoe ek moet leef. Dit is ‘n lamp vir my voet en ‘n lig vir my pad. Die Here sal dit vir my voleindig daarom laat ek die Woord van Christus ryklik in my woon in alle wysheid. Ek volg die Here want ek ken Sy stem. Vreemdelinge sal ek nooit volg nie. Jesus het vir my geword wysheid uit God en geregtrigheid en heiligmaking en verlossing. Daarom belei ek nou: Ek het die wysheid van God. My verhouding met God is nou herstel deur Christus want ek is die geregtigheid van God in Jesus. Ek is vervul met die kennis van Sy wil in alle wysheid en geestelike insig. Ek is ‘n nuwe skepsel in Christus geskape tot goeie werke wat God vir my voorberei. Ek het die sin van Christus en ek ken die wysheid van God nou deur en deur. Ek het die ou mens met sy werke afgelê en my met die nuwe beklee. Nou is ek nader aan God. Ek ken Hom. Hoe beter ek Hom leer ken hoe meer word ek soos Hy. God het my gemaak om soos Christus te wees. Ek ontvang nou die Gees van wysheid en openbaring in die kennis van Christus. Ek word nie aan hierdie wêreld gelykvormig nie maar word verander deur die vernuwing van my denke. My denke is deur die Woord vernuwe.

Vertroosting en krag:

Ek groei in die kennis van God. Ek is met alle krag bekragtig volgens die mag van Sy heerlikheid. Ek is verlos uit die mag van die duisternis en ek is oorgebring in die koningkryk van God se geliefde seun. Ek is uit God gebore en het deur geloof die wêreld oorwin. Groter is Hy wat in my is, as hy wat in die wêreld is. Ek is nou tot alles in staat deur Christus wat my die krag gee. My blydskap in die Here is my beskutting. Die Here is my lig en my heil. Hy is die toevlug van my lewe. Die vrede van God wat alle verstand te bowe gaan bewaar my hart en denke. Ek bedink alles wat waar is, alles wat eerbaar is, alles wat regverdig is, alles wat rein is, alles wat lieflik is. Watter deug en watter lof daar mag wees. Ek bedink dit. My verhouding in Jesus word in alles net sterker. Ek is al hoe meer van Christus afhanklik. In liefde praat ek net die waarheid en ek groei in Hom wat die hoof is. Geen vuil woord kom by my mond uit nie, maar net woorde wat goed is vir die nodige stigting en vir ander iets beteken. Ek bedroef nie die Heilige gees nie, want dit is die bewys dat ek aan God behoort tot op die dag van verlossing. My Vader self kyk na my en niemand sal my uit Sy versorgde hand ruk nie. Ek is oor niks besorgd nie want die vrede van God heers in my hart. Die Here is aan my kant. Hy woon in my. Wie sal teen my kan opstaan? Hy het vir my alles gegee wat lei tot die oorvloedige lewe. Hy’t alles vir my gegee wat ek nodig het om tot God se eer te leef. Ek is nou ‘n deelgenoot van die Goddelike natuur. Ek is ‘n gelowige daarom sal hierdie tekens my volg: In die Naam van Jesus sal ek duiwels uitdryf; met nuwe tale sal ek praat; Op siekes sal ek my hande lê en hulle sal gesond word. Jesus het my die outoriteit gegee om Sy Naam te gebruik. Dit wat ek op die aarde mag bind sal in die hemel gebonde wees en wat ek op aarde ook mag ontbind sal in die hemel ontbonde wees. In die Naam van Jesus bind ek nou elke owerheid, elke mag, elke wêreldheerser van die duisternis, elke bose gees in die lug. Ek werp elke vesting neer en ek verbreek elke plan en elke skans wat opgewek word teen die kennis van God. Ek het die volheid van Christus in my wat die hoof is van alle owerheid en mag. Ek is Sy maaksel geskape in Christus Jesus tot goeie werke wat God vir my voorberei het sodat ek daarin kan wandel.

Seen:

Ek verklaar dat ek geseen is met God se bonatuurlike wysheid en dat my lewe duidelike rigting het.

Ek verklaar dat ek geseen is met skeppende vermoë, moed, bevoegdheid en oorvloed.

Ek verklaar dat ek geseen is met ‘n sterk wil, selfbeheersing en selfdissipline.

Ek verklaar dat ek geseen is met ‘n wonderlike gesin, goeie vriende, goeie gesondheid en met geloof, guns, en vervulling.

Ja, ek verklaar dat ek geseen is met sukses, bonatuurlike krag, bevordering en Goddelike beskerming.

Ek verklaar dat ek geseen is met ‘n gehoorsame hart en ‘n positiewe lewensbeskouing.

Ek verklaar dat enige vloek wat ooit oor my uitgespreek is, enige negatiewe bose woord teen my geuiter is, net hier vernietig word.

Ek verklaar dat ek geseen is in die stad en in die veld.

Ek is geseen waar ek ingaan en ek is geseen wanneer ek uitgaan.

Ek veklaar dat alles wat ek aanpak sal slaag en voorspoedig sal wees. Ek verklaar in die Naam van Jesus dat ek geseend is.

Jy kan die seen oor ander uitspreek!!!!